ব্রজলালের অতসব–সব খবর জগমোহন রাখে। রাখতে হয়। একমাত্র ছেলে বলে কথা। জগমোহন জানে ব্রজলালের হাতে বেশ কড়কড়ে নোট আসে। জোনাব বেপারির আড়তে তো আমদানির কমতি নেই। ট্রাকে ট্রাকে মাছ আসে সাতক্ষীরা, নবীনগরের জলমহাল থেকে ট্রলারে আমদানি হয়–খুরুসকূল–ডালচরের সামুদ্রিক মাছ। দৈনিক আয়–রোজগারের পাশাপাশি আড়তের বেচনদার মুনশিদের সরানো টাকা থেকে ব্রজলালের ভাগেও বেশ বড়সড় একটা টাকা আসে। সে হিসেবে আয়–আমদানিও বেশ ভালো ব্রজলালের তা খুব বোঝে জগমোহন। কিন্তু তারপরও কেনো এমন হয়ে উঠলো ব্রজলাল দিনে দিনে তা কিছুতেই বুঝে উঠতে পারে না সে।